**Anotācija likumprojektam**

**"Grozījumi likumā "Par valsts sociālo apdrošināšanu""**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību. Šobrīd pastāvošais tiesiskais regulējums minēto aizsardzību nenodrošina visos šo attiecību gadījumos.

Ievērojot minēto, ir izstrādāts priekšlikums likumprojektam "Grozījumi likumā "Par valsts sociālo apdrošināšanu"" (turpmāk - likumprojekts), kas kopā ar likumprojektu "Grozījumi Notariāta likumā", likumprojektu "Grozījumi Fizisko personu reģistra likumā", "Grozījumi likumā "Par valsts pensijām"" un citiem saistītiem likumprojektiem vērsts uz šo attiecību juridiskās, ekonomiskās un sociālās aizsardzības nodrošināšanu.

Likumprojekts stāsies spēkā vienlaikus ar grozījumiem Fizisko personu reģistra likumā par ziņu par partnerību vai tās izbeigšanu iekļaušanu Fizisko personu reģistrā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Maksātnespējas likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā", Pacientu tiesību likumā un likumā "Par valsts pensijām".

* 1. **paredzētie grozījumi**

Likums "Par valsts sociālo apdrošināšanu" nosaka, par kurām personām tiek veiktas sociālās iemaksas no valsts pamatbudžeta. Tādējādi, lai likumprojekta "Grozījumi likumā "Par valsts pensijām" varētu tikt piemēroti attiecībā uz personām, par kurām fizisko personu reģistrā ir iekļautas ziņas par partnerību, nepieciešami izstrādātie grozījumi likumā "Par valsts sociālo apdrošināšanu".

Likumprojekts paredz noteikt papildinājumus attiecībā uz apdrošināšanas periodu noteikšanu un to ieskaitīšanu apdrošināšanas stāžā, kas ir būtisks priekšnoteikums valsts pensijas piešķiršanai.

Likumprojektā ietverts, ka personām, par kurām kopā ar sociāli apdrošināmo personu un obligāti sociāli apdrošināmo personu atbilstoši to nodarbinātībai, vecumam, veselības stāvoklim un sociālās apdrošināšanas veidiem fizisko personu reģistrā ir iekļautas ziņas par partnerību, ir pakļautas sociālajai apdrošināšanai laikā, kad persona uzturas attiecīgajā ārvalstī kā diplomātisko un konsulāro dienestu pildošas personas partneris; persona, kuras partneris pilda militārā dienesta pienākumus ārpus valsts, izņemot gadījumus, kad šis karavīrs piedalās starptautiskajā operācijā, militārajās mācībās, manevros vai atrodas komandējumā, uzturas ārvalstī kopā ar partneri; persona uzturas attiecīgajā ārvalstī kā Eiropas Savienības Aģentūras tiesu iestāžu sadarbībai krimināllietās (*Eurojust*) pārstāvja vai sakaru virsnieka partneris.

Likumprojekts arī paredz, ka attiecīgu atbalstu atsevišķās dzīves situācijās, piemēram, personas nāves gadījumā, ir tiesīga saņemt persona, kurai ir partnerība kopā ar personu, kurai piešķirts sociālās apdrošināšanas pakalpojums, valsts sociālais pabalsts vai izdienas pensija.

1. **Kāda var būt likuma ietekme uz sabiedrības un tautsaimniecības attīstību?**

Likums nodrošinās, ka partnerību reģistrējušu personu attiecības tiks atbilstoši tiesiski aizsargātas. Tiesiskā regulējuma maiņai būs mazāka ietekme uz visa veida resursiem, nekā iedibinātajai praksei tiesā konstatēt pāru tiesiskās attiecības.

1. **Kāda var būt likuma ietekme uz valsts budžetu un pašvaldību budžetiem?**

Paplašinot sociāli apdrošināmo personu loku, tiks ietekmēts valsts sociālās apdrošināšanas budžets.

1. **Kāda var būt likuma ietekme uz spēkā esošo tiesību normu sistēmu?**

Likumprojekts saistīts ar likumprojektu "Grozījumi Notariāta likumā", kas ievieš notariālus aktus par partnerību vai tās izbeigšanu. Likumprojekts saistīts arī ar likumprojektu "Grozījumi Fizisko personu reģistra likumā", kas cita starpā paredz fizisko personu reģistrā iekļaut ziņas par partnerību. Tāpat tas ietekmē likumprojektā "Grozījumi likumā "Par valsts pensijām"" noteiktajām personām paredzēto atbalstu. Pēc saistīto likumprojektu pieņemšanas, būs jāizvērtē grozījumu nepieciešamība tiesību aktos, kas attiecas uz valsts sociālajiem pabalstiem un izdienas pensijām.

1. **Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

1. **Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju, Labklājības ministriju un organizācijas "Dzīvesbiedri" pārstāvjiem.

1. **Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un normatīvajos aktos noteikto kārtību un jau ar esošo valsts institūciju palīdzību. Jaunu institūciju dibināšana nav nepieciešama.